**Analýza vplyvov na podnikateľské prostredie**

**Názov materiálu: Návrh zákona, ktorým sa mení a dopĺňa zákon č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov v znení neskorších predpisov a ktorým sa mení zákon č. 247/2024 Z. z.
o príspevkoch poskytovaných z Európskeho poľnohospodárskeho fondu pre rozvoj vidieka a o zmene a doplnení niektorých zákonov**

**Predkladateľ: Ministerstvo pôdohospodárstva a rozvoja vidieka Slovenskej republiky**

**3.1 Náklady regulácie**

***3.1.1 Súhrnná tabuľka nákladov regulácie***

*Tabuľka č. 1: Zmeny nákladov (ročne) v prepočte na podnikateľské prostredie (PP), vyhodnotenie mechanizmu znižovania byrokracie a nákladov, náklady goldplatingu[[1]](#footnote-1)
na podnikateľské prostredie.*

*Nahraďte rovnakou tabuľkou po vyplnení Kalkulačky nákladov podnikateľského prostredia, ktorá je povinnou prílohou tejto analýzy a nájdete ju na* [*webovom sídle MH SR*](https://www.mhsr.sk/podnikatelske-prostredie/lepsia-regulacia/regulacne-zatazenie/kalkulacka-nakladov-regulacie)*, (ďalej len „Kalkulačka nákladov“):*

|  |  |  |  |  |  |
| --- | --- | --- | --- | --- | --- |
|  |  |  |  |  |  |
|  | ***TYP NÁKLADOV*** | **Zvýšenie nákladov v € na PP** | **Zníženie nákladov v € na PP** |
|  | ***A. Dane, odvody, clá a poplatky, ktorých cieľom je znižovať negatívne externality*** | **0** | **0** |
|  | ***B. Iné poplatky*** | **0** | **0** |
|  | ***C. Sankcie a pokuty*** | **12 500** | **5 500** |
|  | ***D. Nepriame finančné náklady***  | **0** | **0** |
|  | ***E. Administratívne náklady*** | **483 261** | **0** |
|  | ***Spolu = A+B+C+D+E*** | **495 761** | **5 500** |
|  |  |  |  |  |  |
|  | *Harmonizácia práva EÚ* | **Zvýšenie nákladov v € na PP** | **Zníženie nákladov v € na PP** |
|  | ***F. Úplná harmonizácia práva EÚ****(okrem daní, odvodov, ciel a poplatkov, ktorých cieľom je znižovať negatívne externality)* | **0** | **0** |
|  | ***G. Goldplating*** | **0** | **0** |
|  |  |  |  |  |  |
|  | *VÝPOČET PRAVIDLA 1in 2out:* | IN | OUT |
|  | ***H.*** *Náklady okrem výnimiek = B+D+E-F* | **483 261** | **0** |

***3.1.2 Výpočty vplyvov jednotlivých regulácií na zmeny v nákladoch podnikateľov***

*Tabuľka č. 2: Výpočet vplyvov jednotlivých regulácií (nahraďte rovnakou tabuľkou po vyplnení Kalkulačky nákladov):*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **P.č.** | **Zrozumiteľný a stručný opis regulácie (dôvod zvýšenia/zníženia nákladov na PP a dôvod ponechania nákladov na PP, ktoré sú goldplatngom)** | **Číslo normy**(zákona, vyhlášky a pod.) | **Lokalizácia(§, ods., čl.,...)** | **Pôvod regulácie:** SK/EÚ úplná harm./Goldplating | **Účinnosť regulácie** | **Kategória dotk. subjektov** | **Počet** **dotk. subjektov spolu**  | **Vplyv na 1 podnik. v €** | **Vplyv na kateg. dotk. subjekt. v €** | **Druh vplyvu**In (zvyšuje náklady) / Out (znižuje náklady**)**/ Nemení sa | **1in****2out celkom** | **Goldplating celkom** |
| 1 | Povinnosť poskytnúť údaje prostredníctvom „Informačných listov MPRV SR“ | 280/2017 Z. z.v znení navrhovaného zákona | § 5 ods. 4 | 1.SK | 01.01.26 | subjekty poľnohospodárskej výroby  | 2 500 | 183 | 456 480 | In (zvyšuje náklady) | 456 480 | 0 |
| 2. | Povinnosť poskytnúť údaje prostredníctvom „Nákladovosti poľnohospodárskych výrobkov v SR“  | 280/2017 Z. z.v znení navrhovaného zákona | § 5 ods. 4 | 1.SK | 01.01.26 | subjekty poľnohospodárskej výroby  | 100 | 268 | 26 780 | In (zvyšuje náklady) | 26 780 | 0 |
| 3. | Poriadková pokuta kontrolovanej osobe od 50 eur do 5 000 eur za porušenie jej povinnosti umožniť zamestnancovi kontrolného orgánu, alebo zamestnancovi osoby poverenej kontrolným orgánom na vykonanie kontroly na mieste, výkon jeho kontrolných oprávnení | 280/2017 Z. z.v znení navrhovaného zákona | § 36a ods. 1 | 1.SK | 01.01.26 | 1. hospodárske subjekty žiadajúce o licenciu, 2. dovozcovia konopných semien určených na iný účel ako na siatie, 3. účastníci trhu alebo prvonákupcovia mlieka | 2 | 500 | 1 000 | In (zvyšuje náklady) | 0 | 0 |
| 4. | Poriadková pokuta kontrolovanej osobe od 1 000 eur do 15 000 eur za to, že bez závažného dôvodu neumožní vykonanie kontroly na mieste | 280/2017 Z. z.v znení navrhovaného zákona | § 36a ods. 2 | 1.SK | 01.01.26 | 1. hospodárske subjekty žiadajúce o licenciu, 2. dovozcovia konopných semien určených na iný účel ako na siatie, 3. účastníci trhu alebo prvonákupcovia mlieka | 1 | 1 500 | 1 500 | In (zvyšuje náklady) | 0 | 0 |
| 5. | Pokuta do 200 000 eur kontrolovanej osobe, ktorá bráni plneniu oprávnení kontrolného orgánu pri výkone kontroly údajov poskytnutých v rámci monitorovania trhu | 280/2017 Z. z.pred zmenou navrhovaným zákonom | § 37 ods. 1 písm. c) | 1.SK | 01.01.26 | účastníci trhu | 1 | 500 | 500 | Out (znižuje náklady**)** | 0 | 0 |
| 6. | Pokuta do 200 000 eur kontrolovanej osobe, ktorá bráni plneniu oprávnení kontrolného orgánu pri výkone kontroly spĺňania podmienok na poskytnutie podpory v pôdohospodárstve a rozvoji vidieka | 280/2017 Z. z.pred zmenou navrhovaným zákonom | § 37 ods. 1 písm. c) | 1.SK | 01.01.26 | prijímatelia podpory v pôdohospodárstve a rozvoji vidieka alebo žiadatelia o túto podporu | 10 | 500 | 5 000 | Out (znižuje náklady**)** | 0 | 0 |
| 7. | Pokuta od 5 000 eur do 200 000 eur osobe, ktorá v určenej lehote platobnej agentúre neposkytne doklady preukazujúce, že konopné semená určené na iný účel ako na siatie, na ktoré je udelená licencia, spĺňajú podmienky, ktoré podľa čl. 9 ods. 4 delegovaného nariadenia (EÚ) 2016/1237 musia spĺňať po jej udelení | 280/2017 Z. z.v znení navrhovaného zákona | § 37 ods. 1 písm. a) | 1.SK | 01.01.26 | dovozcovia konopných semien určených na iný účel ako na siatie | 1 | 5 000 | 5 000 | In (zvyšuje náklady) | 0 | 0 |
| 8. | Pokuta od 5 000 eur do 200 000 eur osobe, ktorá v lehote ustanovenej osobitným predpisom alebo určenej platobnou agentúrou nezabezpečí, aby konopné semená určené na iný účel ako na siatie, na ktoré je udelená licencia, spĺňali podmienky podľa čl. 9 ods. 4 delegovaného nariadenia (EÚ) 2016/1237 | 280/2017 Z. z.v znení navrhovaného zákona | § 37 ods. 1 písm. b) | 1.SK | 01.01.26 | dovozcovia konopných semien určených na iný účel ako na siatie | 1 | 5 000 | 5 000 | In (zvyšuje náklady) | 0 | 0 |

***3.1.3 Doplňujúce informácie k spôsobu výpočtu vplyvov jednotlivých regulácií na zmenu nákladov***

*Osobitne pri každej regulácii s vplyvom na PP zhodnotenom v tabuľke č. 2 uveďte doplňujúce informácie tak, aby mohol byť skontrolovaný spôsob a správnosť výpočtov. Uveďte najmä,
ako ste vypočítali vplyvy a z akého zdroja ste čerpali početnosti (uveďte aj link na konkrétne štatistiky, ak sú dostupné na internete). Jednotlivé regulácie môžu mať jeden alebo viac typov nákladov (A. Dane, odvody, clá a poplatky, ktorých cieľom je znižovať negatívne externality, B. Iné poplatky, C. Sankcie, D. Nepriame finančné náklady, E. Administratívne náklady). Rozčleňte ich a vypočítajte v súlade s metodickým postupom.*

V § 5 odseku 4 v navrhovanej novele zákona sa právne upravuje zber údajov, ktoré sa používajú v oblasti hodnotenia účinnosti podporných nástrojov spoločnej poľnohospodárskej politiky (ďalej len „SPP“) na analýzy, vypracovanie Správy o poľnohospodárstve a potravinárstve
v Slovenskej republike, Správy o lesnom hospodárstve v Slovenskej republike, vypracovanie integrovaných environmentálnych a ekonomických účtov pre lesy, vypracovanie Ekonomického poľnohospodárskeho účtu a na hodnotenie Strategického plánu SPP, v zmysle § 5 ods. 3 písm. c) d) a h) návrhu zákona. Aktuálne je tento zber prostredníctvom „Informačných listov MPRV SR“ a údajov „Nákladovosť poľnohospodárskych výrobkov v SR“. Informačné listy MPRV SR nie je možné zrušiť do roku 2031, pretože zabezpečujú kontinuitu hodnotenia programového obdobia Spoločnej poľnohospodárskej politiky 2023 – 2027.

Oslovené spravodajské jednotky poskytnú údaje formou „Informačných listov MPRV SR“ a „Nákladovosti poľnohospodárskych výrobkov v SR“ bezodplatne raz do roka v termíne, ktorý im určí MPRV SR. V súvislosti s poskytovaním údajov sa nezavádza pre dotknuté subjekty žiadna sankcia.

Zber údajov formou „Informačných listov MPRV SR“ a „Nákladovosti poľnohospodárskych výrobkov v SR“ sa realizuje prostredníctvom aplikácií. Z hľadiska informatizácie sa pre zber údajov neplánujú dodatočné náklady a správa aplikácií a spracovanie výsledkov zberu údajov je zabezpečené stálymi zamestnancami.

Zavádzajú sa poriadkové pokuty za to, že osoba, u ktorej sa má kontrola v oblasti SOPT mimo podpory vykonať, u ktorej sa táto kontrola vykonáva alebo u ktorej sa táto kontrola vykonala, zamestnancovi kontrolného orgánu alebo zamestnancovi v jeho služobnom úrade, prostredníctvom ktorého má tento kontrolný orgán túto kontrolu vykonávať, neumožní výkon jeho oprávnení vo vzťahu k tejto kontrole, ako aj za to, že táto osoba vykonanie tejto kontroly bez závažného dôvodu neumožní. Tieto poriadkové pokuty sa ukladajú aj v prípade, že túto kontrolu nemal vykonať priamo kontrolný orgán, ale osoba, ktorá bola týmto kontrolným orgánom na jej vykonávanie poverená, čo vyplýva z ustanovenia, podľa ktorého zamestnanci osoby poverenej kontrolným orgánom na vykonávanie kontroly na mieste, alebo zamestnanci v jej služobnom úrade, majú oprávnenia a povinnosti zamestnanca tohto kontrolného orgánu alebo zamestnanca v jeho služobnom úrade. V dôsledku zavádzania týchto poriadkových pokút sa zároveň vypúšťajú ustanovenia správnych deliktov, ktorých skutkovú podstatu naplní ten, kto bráni plneniu oprávnení osôb, ktoré vykonávajú kontrolu podľa § 18 zákona č. 280/2017 Z. z., alebo kto bráni plneniu oprávnení osôb, ktoré vykonávajú kontrolu údajov poskytnutých účastníkom trhu v rámci monitorovania trhu u tohto účastníka trhu porovnaním týchto ním poskytnutých údajov s údajmi v účtovnej dokumentácii tohto účastníka trhu. Dôvodom je samozrejme zabránenie duplicite medzi týmito novo-ustanovovanými poriadkovými pokutami a pokutami za tieto aktuálne ustanovené správne delikty. No a ďalším dôvodom je, že kontrolou podľa § 18 zákona č. 280/2017 Z. z. sa overuje spĺňanie tých istých podmienok, aké sa overuje novo-ustanovovanou kontrolou spĺňania podmienok vo vzťahu k podpore, ku ktorej sa však ustanovuje aj to, že ak kontrolovaná osoba bez závažného dôvodu neumožní kontrolnému orgánu alebo osobe na tento účel poverenej týmto kontrolným orgánom vykonanie kontroly spĺňania podmienok vo vzťahu k podpore u tejto osoby, tak sa každá podmienka alebo pravidlo, ktorého plnenie touto kontrolovanou osobou bolo predmetom tejto kontroly, považuje za nesplnené. Táto právna fikcia teda vo vzťahu k následným procesom týkajúcim sa rozhodovania vo veciach podpory pre túto osobu bude plniť dostatočný nápravný účel, bez potreby ukladania sankcie vo forme pokuty. Prakticky by takáto právna fikcia založená ako nesplnenie podmienky na poskytnutie podpory mohla viesť k rozhodnutiu o zamietnutí jej poskytnutia, a takáto právna fikcia založená ako nedodržanie pravidla na udržateľnosť investičného aktíva nadobudnutého v rámci intervencie, na ktorú sa poskytla podpora, by zas mohla viesť k rozhodnutiu o uložení povinnosti vrátiť túto podporu alebo jej alikvotnú časť.

Okrem toho sa dopĺňajú ustanovenia úplne nových správnych deliktov, ktorých skutkovú podstatu naplní ten, kto v určenej lehote platobnej agentúre neposkytne doklady preukazujúce, že poľnohospodárske výrobky, na ktoré je udelená licencia, spĺňajú podmienky, ktoré podľa osobitného predpisu musia spĺňať po jej udelení, alebo kto v lehote ustanovenej osobitným predpisom alebo určenej platobnou agentúrou nezabezpečí, aby poľnohospodárske výrobky, na ktoré je udelená licencia, tieto podmienky spĺňali. Prakticky ide o prípady dovozov konopných semien určených na iný účel ako na siatie do Európskej únie, na ktoré udeľuje dovoznú licenciu platobná agentúra. Na účely prepustenia konopných semien určených na iný účel ako na siatie do voľného obehu v Európskej únii možno totiž dovoznú licenciu udeliť len vtedy, keď sa ich oprávnený dovozca zaviaže, že orgánom zodpovedným za kontroly týkajúce sa príslušných procesov v danom členskom štáte Európskej únie, v ktorom má tento dovozca udelené oprávnenie na dovoz takýchto semien do Európskej únie, poskytne v lehotách
a za podmienok stanovených týmto členským štátom dokumenty, ktoré preukazujú, že konopné semená určené na iný účel ako na siatie, na prepustenie do voľného obehu v Európskej únii ktorých sa má táto licencia udeliť, prešli v období menej ako 12 mesiacov odo dňa udelenia tejto licencie jedným z úkonov uvedených v článku 9 ods. 4 písm. a), b) alebo písm. c) delegovaného nariadenia (EÚ) 2016/1237, napríklad uvedením do stavu, ktorý ich použitie na siatie vylučuje, čo sa prakticky dosahuje napríklad upražením týchto semien. Ak takýto dovozca konopných semien určených na iný účel ako na siatie spĺňanie týchto podmienok u týchto ním dovážaných semien v uvedenom období od udelenia licencie na ich prepustenie do voľného obehu v Európskej únii nezabezpečí, a neposkytne o tom platobnej agentúre príslušný doklad, vzniká riziko, že z týchto semien by mohli byť vypestované rastliny konope obsahujúce tetrahydrokanabinol v množstve presahujúcom 0,3 %, ktoré by následne mohli byť použité na produkciu psychotropných látok.

Opisy regulácií a kvantifikácií nákladov regulácií:

**Regulácia 1: Povinnosť poskytnúť údaje prostredníctvom „Informačných listov MPRV SR“**

Oslovená spravodajská jednotka poskytne údaje do databázy „Informačné listy MPRV SR“. Dopad elektronického vypĺňania prostredníctvom inteligentných formulárov (predvyplnenie dostupných informácií, výber z prednastavených možností a pod.) pre podnikateľské prostredie sme odhadli nasledovne:

Dotknuté podnikateľské subjekty: cca 2500 subjektov poľnohospodárskej výroby 1x ročne bezodplatne.

Pri kvantifikácii administratívnych nákladov bol zvolený postup na základe alternatívy č. 1. Priemerná odhadovaná časová náročnosť bola určená expertným odhadom 2 pracovné dni (2\*7,5\*60 minút) pri frekvencii raz za rok.

Zavedenie tejto regulácie zvyšuje administratívne náklady podnikateľským subjektom v hodnote 183 € /subjekt ročne.

**Regulácia 2: Povinnosť poskytnúť údaje prostredníctvom „Nákladovosti poľnohospodárskych výrobkov v SR“**

Oslovená spravodajská jednotka poskytne údaje do databázy „Nákladovosť poľnohospodárskych výrobkov v SR“. Sledovanie nákladov a výnosov jednotlivých výrobkov je metodicky a organizačne náročné, pretože presahuje rámec povinnej účtovnej evidencie. Dopad elektronického vypĺňania prostredníctvom aplikácie pre podnikateľské prostredie sme odhadli nasledovne:

Dotknuté podnikateľské subjekty: cca 100 subjektov poľnohospodárskej výroby 1x ročne bezodplatne.

Pri kvantifikácii administratívnych nákladov bol zvolený postup na základe alternatívy č. 1. Priemerná odhadovaná časová náročnosť bola určená expertným odhadom na 22 hodín pri frekvencii raz za rok.

Zavedenie tejto regulácie zvyšuje administratívne náklady podnikateľským subjektom v hodnote 268 € /subjekt ročne.

Predkladaný zákon na základe odseku 4 v § 5 v navrhovanej novele zákona zvyšuje administratívne náklady pre podnikateľské subjekty**. Zvýšenie nákladov** bolo predbežne kvantifikované **v hodnote 483 261 €**.

**Regulácia 3: Poriadková pokuta kontrolovanej osobe od 50 eur do 5 000 eur za porušenie jej povinnosti umožniť zamestnancovi kontrolného orgánu, alebo zamestnancovi osoby poverenej kontrolným orgánom na vykonanie kontroly na mieste, výkon jeho kontrolných oprávnení**

Predpokladá sa, že takýchto porušení nebude viac ako v priemere dve za rok. Vychádza sa z toho, že osoby, u ktorých sa má kontrola v oblasti SOPT mimo podpory vykonať, u ktorých sa táto kontrola vykonáva alebo u ktorých sa táto kontrola vykonala, budú na účely vykonávania týchto kontrol skôr spolupracovať, pričom tých pár prípadov, v ktorých tieto osoby zamestnancom kontrolného orgánu alebo zamestnancom v jeho služobnom úrade, prostredníctvom ktorých má tento kontrolný orgán túto kontrolu vykonávať, neumožnia výkon ich oprávnení vo vzťahu k tejto kontrole, by sa malo vyskytovať častejšie, než by sa mali vyskytovať prípady, v ktorých tieto osoby vykonanie takejto kontroly bez závažného dôvodu skrátka neumožnia. No aj keď sa horná hranica tejto poriadkovej pokuty ustanovuje na 5 000 eur, táto by mala byť rezervovaná pre extrémne prípady neumožňovania vykonávania oprávnení zamestnanca kontrolného orgánu alebo v jeho služobnom úrade pri výkone kontroly v oblasti SOPT mimo podpory, a štandardne by malo postačovať jej uloženie blízko dolnej hranice zákonnej sadzby, teda približne vo výške 500 eur.

**Regulácia 4: Poriadková pokuta kontrolovanej osobe od 1 000 eur do 15 000 eur za to, že bez závažného dôvodu neumožní vykonanie kontroly na mieste**

Predpokladá sa, že takýchto porušení nebude viac ako v priemere jedno za rok. Vychádza sa z toho, že osoby, u ktorých sa má kontrola v oblasti SOPT mimo podpory vykonať, budú vykonávanie takýchto kontrol skôr umožňovať, a ak vykonanie takejto kontroly neumožnia, tak len zo závažného dôvodu. Tých pár prípadov, v ktorých osoby, u ktorých sa má kontrola v oblasti SOPT mimo podpory vykonať, jej vykonanie bez závažného dôvodu neumožnia, by sa zároveň malo vyskytovať menej často, ako prípady, v ktorých tieto osoby zamestnancom kontrolného orgánu alebo zamestnancom v jeho služobnom úrade, prostredníctvom ktorých má tento kontrolný orgán túto kontrolu vykonávať, neumožnia výkon ich oprávnení vo vzťahu k tejto kontrole. No aj keď sa horná hranica tejto poriadkovej pokuty ustanovuje na 15 000 eur, táto by mala byť rezervovaná pre extrémne prípady neumožňovania vykonávania kontroly v oblasti SOPT mimo podpory bez závažného dôvodu, a štandardne by malo postačovať jej uloženie blízko dolnej hranice zákonnej sadzby, teda približne vo výške 1 000 eur. Vyššia pokuta by sa ukladala, ak by osoba, u ktorej sa mala kontrola v oblasti SOPT mimo podpory vykonať, jej vykonanie zámerne neumožnila, a nebolo by tak možné overiť spĺňanie podmienok na dovoz konopných semien určených na iný účel ako na siatie, pričom táto osoba by bola dovozcom veľkého množstva týchto konopných semien, a neumožnenie takejto kontroly by vyvolávalo nebezpečenstvo ich použitia na ilegálnu produkciu psychotropných látok. Taktiež by sa vyššia pokuta ukladala, ak by táto osoba systematiky neposkytovala požadované informácie potrebné na výkon monitorovania trhu a následné plnenie informačných povinností Slovenskej republiky voči Európskej komisii.

**Regulácia 5: Pokuta do 200 000 eur kontrolovanej osobe, ktorá bráni plneniu oprávnení kontrolného orgánu pri výkone kontroly údajov poskytnutých v rámci monitorovania trhu**

Prípady uloženia pokuty za tento správny delikt sa prakticky nevyskytujú, a preto sa uvedený odhad pohybuje najnižšom nenulovom počte v priemere jedného prípadu ročne. Vzhľadom na podobnosť tejto sankcie s novo-zavádzanou poriadkovou pokutou uvedenou v regulácii č. 3, keďže vo vzťahu k monitorovaniu trhu plnia tú istú funkciu, sa taktiež odhaduje, že by sa bežne ukladala vo výške 500 eur.

**Regulácia 6: Pokuta do 200 000 eur kontrolovanej osobe, ktorá bráni plneniu oprávnení kontrolného orgánu pri výkone kontroly spĺňania podmienok na poskytnutie podpory v pôdohospodárstve a rozvoji vidieka**

Táto pokuta sa ukladá za bránenie výkonu oprávnení osôb, ktoré vykonávajú kontrolu podľa § 18, teda kontrolu spĺňania podmienok na poskytnutie podpory. Ide o najčastejšie vykonávaný typ kontroly podľa zákona č. 280/2017 Z. z., ktorý sa navrhovaným zákonom nahrádza širšie koncipovanou kontrolou spĺňania podmienok vo vzťahu k podpore. Ako už bolo uvedené, za porušenie povinností kontrolovanej osoby v rámci kontroly spĺňania podmienok vo vzťahu k podpore sa už podľa navrhovaného zákona nemajú ukladať pokuty, pretože sa ním zároveň zavádza právna fikcia, podľa ktorej ak kontrolovaná osoba bez závažného dôvodu neumožní kontrolnému orgánu alebo osobe na tento účel poverenej týmto kontrolným orgánom vykonanie kontroly spĺňania podmienok vo vzťahu k podpore u tejto osoby, tak sa každá podmienka alebo pravidlo, ktorého plnenie touto kontrolovanou osobou bolo predmetom tejto kontroly, považuje za nesplnené, čo u tejto kontrolovanej osoby proporčne povedie k strate podpory, ktorú žiada alebo ktorá jej dokonca už bola poskytnutá. Podľa zákona č. 280/2017 Z. z. sa však za bránenie výkonu oprávnení osôb, ktoré vykonávajú kontrolu podľa § 18, pokuty ukladajú, a vzhľadom na časté vykonávanie tohto typu kontrol sa odhaduje, že sa ročne môžu uložiť až desiatim rôznym osobám. Priemerná výška tejto pokuty by však nemala presahovať výšku odhadovanú v rámci regulácie č. 3, teda výšku 500 eur, keďže ide o ten istý typ poriadkového deliktu.

**Regulácia 7: Pokuta od 5 000 eur do 200 000 eur osobe, ktorá v určenej lehote platobnej agentúre neposkytne doklady preukazujúce, že konopné semená určené na iný účel ako na siatie, na ktoré je udelená licencia, spĺňajú podmienky, ktoré podľa čl. 9 ods. 4 delegovaného nariadenia (EÚ) 2016/1237 musia spĺňať po jej udelení**

Malo by ísť o vzácne prípady, v ktorých dovozca konopných semien určených na iný účel ako na siatie, ktorý má v Slovenskej republike udelené oprávnenie na ich dovoz do Európskej únie, v lehote určenej platobnou agentúrou platobnej agentúre neposkytne doklady preukazujúce, že tieto konopné semená v období menej ako 12 mesiacov odo dňa udelenia platobnou agentúrou udeľovanej licencie na prepustenie týchto semien do voľného obehu v Európskej únii prešli jedným z úkonov uvedených v článku 9 ods. 4 písm. a), b) alebo písm. c) delegovaného nariadenia (EÚ) 2016/1237, napríklad uvedením do stavu, ktorý ich použitie na siatie vylučuje. Takéto opomenutie konania zo strany daného dovozcu môže vyvolávať nebezpečenstvo, že z týchto semien by mohli byť vypestované rastliny konope obsahujúce tetrahydrokanabinol v množstve presahujúcom 0,3 %, ktoré by následne mohli byť použité na produkciu psychotropných látok, a z toho dôvodu je dolná hranica zákonnej sadzby pokuty za tento správny delikt ustanovená až na 5 000 eur. Predpokladá sa, že za toto porušenie sa bude bežne ukladať pokuta práve vo výške tejto dolnej hranice. Taktiež sa predpokladá, že sa toto porušenie bude vyskytovať zriedka, teda v priemere nie viac ako raz ročne. Vyššia pokuta by sa ukladala najmä v závislosti od množstva týchto dovážaných semien.

**Regulácia 8: Pokuta od 5 000 eur do 200 000 eur osobe, ktorá v lehote ustanovenej osobitným predpisom alebo určenej platobnou agentúrou nezabezpečí, aby konopné semená určené na iný účel ako na siatie, na ktoré je udelená licencia, spĺňali podmienky podľa čl. 9 ods. 4 delegovaného nariadenia (EÚ) 2016/1237**

Malo by ísť o vzácne prípady, v ktorých dovozca konopných semien určených na iný účel ako na siatie, ktorý má v Slovenskej republike udelené oprávnenie na ich dovoz do Európskej únie, v období menej ako 12 mesiacov odo dňa udelenia platobnou agentúrou udeľovanej licencie na prepustenie týchto semien do voľného obehu v Európskej únii, nezabezpečí, aby tieto konopné semená prešli jedným z úkonov uvedených v článku 9 ods. 4 písm. a), b) alebo písm. c) delegovaného nariadenia (EÚ) 2016/1237, napríklad uvedením do stavu, ktorý ich použitie na siatie vylučuje. Takéto opomenutie konania zo strany daného dovozcu môže vyvolávať nebezpečenstvo, že z týchto semien by mohli byť vypestované rastliny konope obsahujúce tetrahydrokanabinol v množstve presahujúcom 0,3 %, ktoré by následne mohli byť použité na produkciu psychotropných látok, a z toho dôvodu je dolná hranica zákonnej sadzby pokuty za tento správny delikt ustanovená až na 5 000 eur. Predpokladá sa, že za toto porušenie sa bude bežne ukladať pokuta práve vo výške tejto dolnej hranice. Taktiež sa predpokladá, že sa toto porušenie bude vyskytovať zriedka, teda v priemere nie viac ako raz ročne. Vyššia pokuta by sa ukladala najmä v závislosti od množstva týchto dovážaných semien.

***3.1.4 Odôvodnenie goldplatingu podľa bodu 4 časti III jednotnej metodiky a ďalšie doplňujúce informácie[[2]](#footnote-2)***

*Požadované informácie uveďte osobitne ku každému identifikovanému goldplatingu (ku každej hodnotenej regulácii s goldplatingom osobitne).*

*Uveďte odôvodnenie goldplatingu z hľadiska jeho nespochybniteľnej nevyhnutnosti. Odôvodnenie doložte dôkladným hodnotením prínosov a nákladov. Uveďte zvážené alternatívne riešenia..*

*Zároveň uveďte konkrétne informácie súvisiace s kategóriou goldplatingu podľa jednotnej metodiky, najmä: na aké subjekty sa nad rámec navrhuje rozšíriť pôsobnosť smernice a z akého dôvodu; aké požiadavky sa navyšujú a na aké subjekty nad rámec minimálnych požiadaviek smernice; aká menej prísnejšia výnimka alebo úprava vyplývajúca zo smernice nebola využitá a prečo; z akého dôvodu sa navrhujú prísnejšie sankčné režimy; z akého dôvodu sa navrhuje skoršia transpozícia; z akého dôvodu sa ponechávajú v platnosti už existujúce prísnejšie vnútroštátne požiadavky.*

*Využitie goldplatingu pri transpozícii alebo implementácii legislatívy EÚ je v zásade nežiadúce, keďže takýto postup môže viesť k zníženiu konkurencieschopnosti domácich podnikov v porovnaní s podnikmi z krajín, kde právne predpisy nie sú natoľko prísne. Využitie goldplatingu predkladateľom je preto prípustné iba vo výnimočných prípadoch,
riadne odôvodnených a vysvetlených v analýze vplyvov na podnikateľské prostredie z hľadiska jeho nevyhnutnosti, spoločenského významu, nákladov, prekonzultovaných s dotknutými podnikateľmi a posúdených Komisiou.*

**3.2 Vyhodnotenie konzultácií s podnikateľskými subjektmi pred predbežným pripomienkovým konaním**

*Uveďte formu konzultácií vrátane zdôvodnenia jej výberu a trvanie konzultácií, termíny stretnutí. Uveďte spôsob oslovenia dotknutých subjektov, zoznam konzultujúcich subjektov, tiež link na webovú stránku, na ktorej boli konzultácie zverejnené.*

*Uveďte hlavné body konzultácií a ich závery.*

*Uveďte zoznam predložených alternatívnych riešení problematiky od konzultujúcich subjektov, ako aj návrhy od konzultujúcich subjektov na zníženie nákladov regulácií na PP, ktoré neboli akceptované a dôvod neakceptovania.*

*Alternatívne namiesto vypĺňania bodu 3.2 môžete uviesť ako samostatnú prílohu tejto analýzy Záznam z konzultácií obsahujúci požadované informácie.*

Verejnosť bola o príprave návrhu zákona, ktorým sa mení a dopĺňa zákon č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov v znení neskorších predpisov a ktorým sa mení zákon č. 247/2024 Z. z. o príspevkoch poskytovaných z Európskeho poľnohospodárskeho fondu pre rozvoj vidieka a o zmene a doplnení niektorých zákonov (ďalej len „návrh zákona“) informovaná prostredníctvom predbežnej informácie č. 324/2024 zverejnenej v informačnom systéme verejnej správy Slov-Lex (internetová stránka www.slov-lex.sk) od 11. 12. 2024, s termínom ukončenia pripomienkového konania dňa
27. 12. 2024. K predbežnej informácií neboli predložené žiadne pripomienky.

**3.3 Vplyvy na konkurencieschopnosť a produktivitu**

*Dochádza k vytvoreniu resp. k zmene bariér na trhu?*

Na základe regulácií uvedených v tabuľke č. 2 nedochádza k vytvoreniu ani k zmene bariér na trhu.

*Bude sa s niektorými podnikmi alebo produktmi zaobchádzať v porovnateľnej situácii rôzne (napr. špeciálne režimy pre mikro, malé a stredné podniky tzv. MSP)?*

Na základe regulácií uvedených v tabuľke č. 2 sa nevytvárajú rozdielne podmienky/režimy pre podniky resp. produkty v porovnateľnej situácii.

*Ovplyvňuje zmena regulácie cezhraničné investície (príliv/odliv zahraničných investícií resp. uplatnenie slovenských podnikov na zahraničných trhoch)?*

Na základe regulácií uvedených v tabuľke č. 2 sa nevytvára vplyv na cezhraničné investície.

*Ovplyvní dostupnosť základných zdrojov (financie, pracovná sila, suroviny, mechanizmy, energie atď.)?*

Na základe regulácií uvedených v tabuľke č. 2 sa neovplyvní dostupnosť základných zdrojov.

*Ovplyvňuje zmena regulácie inovácie, vedu a výskum?*

Na základe regulácií uvedených v tabuľke č. 2 sa ovplyvňuje veda a výskum využitím kumulovaných anonymizovaných údajov.

*Ak bol identifikovaný goldplating, prispieva k zníženiu konkurencieschopnosti a produktivity? Akým spôsobom?*

*Ako prispieva zmena regulácie k cieľu Slovenska mať najlepšie podnikateľské prostredie spomedzi susediacich krajín EÚ?*

***Konkurencieschopnosť:***

*Na základe uvedených odpovedí zaškrtnite a popíšte, či materiál konkurencieschopnosť:*

*☐ zvyšuje x nemení ☐ znižuje*

***Produktivita:***

*Aký má materiál vplyv na zmenu pomeru medzi produkciou podnikov a ich nákladmi?*

*Na základe uvedenej odpovede zaškrtnite a popíšte, či materiál produktivitu:*

*☐ zvyšuje x nemení ☐ znižuje*

**3.4 Iné vplyvy na podnikateľské prostredie**

*Ak má materiál vplyvy na PP, ktoré nemožno zaradiť do predchádzajúcich častí, či už pozitívne alebo negatívne, tu ich uveďte. Patria sem:*

1. *vplyvy súvisiace so žiadosťami o alebo prijímaním dotácií, fondov, štátnej pomoci a čerpaním iných obdobných foriem podpory zo strany štátu, keďže sú sprievodným javom uchádzania sa či získania benefitov, na ktoré nie je právny nárok priamo
zo zákona, ale vzniká na základe prejavu vôle dotknutého subjektu;*

Medzi iné pozitívne vplyvy na podnikateľské prostredie návrhu zákona je možné označiť zlepšený kontrolný postup zabezpečujúci transparentnosť pri poskytovaní priamych podpôr
a podpory v rámci organizovania trhu s vybranými poľnohospodárskymi výrobkami.
To prispieva k zvýšeniu dôvery subjektov v systém riadenia a kontroly priamych podpôr a podpory v rámci organizovania trhu s vybranými poľnohospodárskymi výrobkami. Zároveň zavedenie možnosti vyjadrenia sa k cyklickej obnove dielov pôdnych blokov zaisťuje,
že subjekty majú možnosť obhájiť svoje záujmy a poskytnúť dodatočné informácie.

V rámci procesu zisťovania nezrovnalostí zároveň dochádza k úpravám preventívnych opatrení, ktoré zabezpečia ich primeranosť (napr. pozastavenie platieb len do výšky nezrovnalosti, nepredloženie správy o zistenej nezrovnalosti len vtedy, ak by mohlo dôjsť k ohrozeniu alebo zmareniu účely trestného konania) a súlad s podmienkami na poskytnutie podpôr, kedy už nebude dochádzať k pozastavovaniu, resp. zamietnutiu platieb v súvislosti
s podozreniami na majetkové trestné činy, ktoré nesúvisia s nezrovnalosťou
z podpôr.

Rovnako sa zavedením viacerých odchýlok od správneho poriadku v znení neskorších predpisov zjednodušujú konania správnych orgánov vo veciach spoločnej organizácie poľnohospodárskych trhov, vo veciach podpory, poskytovanej na sektorové intervencie, ale aj vo veciach zábezpek. Využíva sa hlavne zákonné vylúčenie odkladného účinku odvolania proti rozhodnutiu, ktorým sa účastníkovi príslušného konania v plnom rozsahu vyhovelo, ako aj inštitút nahradenia písomného vyhotovenia rozhodnutia, ktorým sa účastníkovi príslušného konania v plnom rozsahu vyhovelo, osobitným dokladom alebo poskytnutím plnenia. Tieto úpravy povedú ku skoršiemu priznávaniu práv účastníkom príslušných konaní, a poskytovaniu priznaných plnení.

Aktualizácia vnútorných odkazov a poznámok pod čiarou v návrhu zákona zároveň zvyšuje právnu istotu.

1. *regulované ceny podľa zákona č. 18/1996 Z. z. o cenách;*
2. *iné vplyvy, ktoré predpokladá materiál, ale nemožno ich zaradiť do častí 3.1 a 3.3.,*
3. *iné vplyvy podľa písm. a) až c), ktoré sú goldplatingom.*
1. Definícia goldplatingu je uvedená v bode 4 časti III. jednotnej metodiky. [↑](#footnote-ref-1)
2. Informácie sa uvádzajú iba v prípade, ak sa predkladaným návrhom regulácie vykonáva transpozícia smernice EÚ a bol identifikovaný goldplating podľa tabuľky zhody alebo sa vykonáva implementácia nariadenia EÚ s goldplatingom. Informácie sa uvádzajú aj v prípade (ak nejde o transpozíciu smernice EÚ alebo implementáciu nariadenia EÚ), ak sa predloženým návrhom odstraňuje goldplating, ktorého pôvod je v skoršom zachovaní existujúcej právnej úpravy (existujúcich vnútroštátnych požiadaviek). [↑](#footnote-ref-2)